b'\n_START_ARTICLE_\nVaclovas Chomskis\n_START_SECTION_\nBiografija\n_START_PARAGRAPH_\nNuo 1916\xc2\xa0m. mok\xc4\x97si Rietavo prad\xc5\xbeios mokykloje, nuo 1921\xc2\xa0m. Rietavo gimnazijoje, Kauno technikos mokykloje. 1929\xc2\xa0m. baig\xc4\x97 Kauno mokytoj\xc5\xb3 profs\xc4\x85jungos vakarin\xc4\x99 mokykl\xc4\x85. 1929\xe2\x80\x931938\xc2\xa0m. Vytauto Did\xc5\xbeiojo universiteto Matematikos-gamtos fakultete studijavo matematik\xc4\x85 ir fizik\xc4\x85. 1938\xe2\x80\x931940\xc2\xa0m. dirbo mokytoju Roki\xc5\xa1kio gimnazijoje._NEWLINE_Nuo 1940\xc2\xa0m. d\xc4\x97st\xc4\x97 Vilniaus universitete, 1945\xe2\x80\x931952\xc2\xa0m. Kartografijos katedros, 1952\xe2\x80\x931968\xc2\xa0m. Fizin\xc4\x97s geografijos ir kartografijos katedros ved\xc4\x97jas, 1946\xe2\x80\x931964\xc2\xa0m. Gamtos moksl\xc5\xb3 fakulteto dekanas, nuo 1968\xc2\xa0m. profesorius. 1967\xc2\xa0m. geografijos moksl\xc5\xb3 daktaras. 1946\xe2\x80\x931956\xc2\xa0m. dar dirbo Geologijos ir geografijos institute, suorganizavo e\xc5\xbeerotyros grup\xc4\x99 ir jai vadovavo. Palaidotas Antakalnio kapin\xc4\x97se.\n_START_SECTION_\nMokslin\xc4\x97 veikla\n_START_PARAGRAPH_\n1953\xe2\x80\x931957\xc2\xa0m. vadovavo LSSR MA e\xc5\xbeerotyros ekspedicijoms. Jo r\xc5\xabpes\xc4\x8diu 1966\xc2\xa0m. Vilniaus universitete \xc4\xafkurta Kartografijos laboratorija, kuri jam vadovaujant pareng\xc4\x97 Lietuvos SSR atlas\xc4\x85 (i\xc5\xa1l. 1981\xc2\xa0m., LSSR valstybin\xc4\x97 premija), atlaso mokslin\xc4\x97s komisijos pirmininkas. I\xc5\xa1tyr\xc4\x97 e\xc5\xbeero dubens formos \xc4\xaftak\xc4\x85 ma\xc5\xbe\xc5\xb3 vandens basein\xc5\xb3 terminiam ir dinaminiam re\xc5\xbeimui. Suk\xc5\xabr\xc4\x97 nauj\xc5\xb3 matematini\xc5\xb3 metod\xc5\xb3 \xc5\xa1ilumos perna\xc5\xa1ai ir vandens mas\xc4\x97s stabilumui apskai\xc4\x8diuoti. Pirmasis atskleid\xc4\x97 Lietuvos e\xc5\xbeer\xc5\xb3 hidrodinaminius bruo\xc5\xbeus, pateik\xc4\x97 dinamin\xc4\x99 ir termin\xc4\x99 e\xc5\xbeer\xc5\xb3 klasifikacij\xc4\x85. Para\xc5\xa1\xc4\x97 mokslini\xc5\xb3 darb\xc5\xb3 i\xc5\xa1 Lietuvos kartografijos istorijos.  Publikavo mokslo populiarinimo straipsnius \xc5\xbeurnaluose \xe2\x80\x9eMokslas ir gyvenimas\xe2\x80\x9c, \xe2\x80\x9eM\xc5\xabs\xc5\xb3 gamta\xe2\x80\x9c.'